钦定古今图书集成/理学汇编/学行典/第259卷 > 严光
## 钦定古今图书集成/理学汇编/学行典/第259卷 > 严光

按《后汉书逸民传》：“严光，字子陵，一名遵，会稽馀姚人
也。少有高名，与光武同游学。及光武即位，光乃变名
姓，隐身不见。帝思其贤，乃令以物色访之。后齐国上
言，有一男子，披羊裘钓泽中。帝疑其光，乃备安车元
𫄸，遣使聘之，三反而后至，舍于北军，给床褥，太官朝
夕进膳。司徒侯霸与光素旧，遣使奉书使人，因谓光”
曰：“公闻先生至，区区欲即诣造，迫于典司，是以不获。
愿因日暮自屈语言。”光不答，乃投札与之，口授曰：“君
房足下位至鼎足，甚善。怀仁辅义天下悦。阿谀顺旨，
要领绝霸。”得书，封奏之。帝笑曰：“狂奴故态也。”车驾即
日幸其馆，光卧不起。帝即其卧所抚光腹曰：“咄咄子
陵，不可相助为理邪？”光又眠不应。良久，乃张目熟视
曰：“昔唐尧著德，巢父洗耳，士故有志，何至相迫乎？”帝
曰：“子陵，我竟不能下汝邪！”于是升舆叹息而去。复引
光入，论道旧故，相对累日。帝从容问光曰：“朕何如昔时？”对曰：“陛下差增于往。”因共偃卧，光以足加帝腹上。
明日，太史奏客星犯御座甚急。帝笑曰：“朕故人严子
陵共卧耳。”除为谏议大夫，不屈，乃耕于富春山，后人
名其钓处为严陵濑焉。建武十七年，复特征，不至，年
八十，终于家。帝伤惜之，诏下郡县赐钱百万、榖千斛。
按陈继儒《笔记》：严子陵娶梅福季女，生子茂，茂生隆，
隆生卓。子陵年八十终。